amanoisuno/poet huggingface dataset:
古意 邢象玉
家中酒新熟，園裏葉初榮。佇杯欲取醉，悒然思友生。忽聞有奇客，何姓複何名。嗜酒陶彭澤，能琴阮步兵。何須問寒暑，徑共坐山亭。舉袂祛啼鳥，揚巾掃落英。心神無俗累，歌詠有新聲。新聲是何曲，滄浪之水清。
採蓮曲 張敬徽
游女泛江晴，蓮紅水複清。競多愁日暮，爭疾畏船傾。波動疑釵落，風生覺袖輕。相看未盡意，歸浦棹歌聲。
採蓮 徐玄之
越豔荊姝慣採蓮，蘭橈畫楫滿長川。秋來江上澄如練，纖手周遊不暫息，紅英爛熳殊未極。夕鳥棲林人欲稀，
同崔員外溫泉宮即事 郭汭
輦輅移雙闕，宸游整六師。天回紫微座，日轉羽林旗。雷氣寒戈戟，軍容壯武貔。弓鳴射雁處，泉暖躍龍時。惠化成觀俗，謳謠入賦詩。同歡王道盛，相與詠雍熙。
題沈黎城 權徹
蘇子臥北海，馬翁渡南洲。跡恨事乃立，功達名遂休。夜聞羽書至，召募此邊州。鐵騎耀楚甲，玉匣橫吳鉤。雪厚群山凍，蓬飛荒塞秋。久戍曷辭苦，數戰期封侯。不學豎儒輩，談經空白頭。
登樂游原懷古 豆盧回
緬惟漢宣帝，初謂皇曾孫。雖在繈褓中，亦遭巫蠱冤。至哉丙廷尉，感激義彌敦。馳逐蓮勺道，出入諸陵門。一朝風雲會，竟登天位尊。握符升寶曆，負扆禦華軒。赫奕文物備，葳蕤休瑞繁。卒為中興主，垂名於後昆。雄圖奄已謝，餘址空複存。昔為樂游苑，今為狐兔園。朝見牧豎集，夕聞棲鳥喧。蕭條灞亭岸，寂寞杜陵原。冪zx野煙起，蒼茫嵐氣昏。二曜屢回薄，四時更涼溫。天道尚如此，人理安可論。
靜女歌 張南容
靜女樂於靜，動合古人則。妙年工詩書，弱歲勤組織。端居愁若癡，誰複理容色。十五坐幽閨，四鄰不相識。夭夭鄰家子，百花裝首飾。日月淇上游，笑人不逾閾。河水自濁濟自清，仙台蛾眉秦鏡明。為照齊王門下醜，
古興二首 沈徽
蔓草自細微，女蘿始夭夭。夤緣至百尺，榮耀非一朝。敷色高碧嶺，流芳薄丹霄。如何摧秀木，正為餘波漂。莖葉落岩跡，英蕤從風飆。洪柯不足恃，況乃托陵苕。長安富豪右，信是天下樞。戚裏笙歌發，禁門冠蓋趨。攀雲無醜士，唾地盡成珠。日晏下雙闕，煙花亂九衢。恩榮在片言，零落亦須臾。何意還自及，曲池今已蕪。
晚望 林琨
清晨孤亭裏，極目對前岑。遠與天水合，長霞生夕林。蒼然平楚意，杳靄半秋陰。落日川上盡，關城雲外深。方予事岩壑，及此欲抽簪。詩就蓬山道，還茲契宿心。
陽春歌 吳象之
簾低曉露濕，簾卷鶯聲急。欲起把箜篌，如凝彩弦澀。孤眠愁不轉，點淚聲相及。淨掃階上花，風來更吹入。
少年行 吳象之
承恩借獵小平津，使氣常游中貴人。一擲千金渾是膽，家無四壁不知貧。
晚至鄉亭 鄭德玄
長亭日已暮，駐馬暫盤桓。山川杳不極，徒侶默相看。雲夕荊台暗，風秋郢路寒。客心一如此，誰複采芳蘭。
舟行旦發 張軫
夜帆時未發，同侶暗相催。山曉月初下，江鳴潮欲來。稍分揚子岸，不辨越王台。自客水鄉裏，舟行知幾回。
奉和夏日遊山應制 蔡文恭
首夏林壑清，薄暮煙霞上。連岩聳百仞，絕壑臨千丈。照灼晚花鮮，潺湲夕流響。悠然動睿思，息駕尋真賞。掞彼渦川作，懷茲洛濱想。竊吹等齊竽，何用承恩獎。
旅泊江津言懷 賈宗
征途幾迢遞，客子倦西東。乘流如泛梗，逐吹似驚蓬。飄颻萬里外，辛苦百年中。異縣心期阻，他鄉風月同。雲歸全嶺暗，日落半江紅。自然堪迸淚，非是泣途窮。
大樑行 唐堯客
客有成都來，為我彈鳴琴。前彈別鶴操，後奏大樑吟。大樑傷客情，荒台對古城。版築有陳跡，歌吹無遺聲。雄哉魏公子，疇日好羅英。秀士三千人，煌煌列眾星。金槌奪晉鄙，白刃刎侯嬴。邯鄲救趙北，函谷走秦兵。君子榮且昧，忠信莫之明。間諜忽來及，雄圖靡克成。千齡萬化盡，但見汴水清。舊國多孤壘，夷門荊棘生。蒼梧彩雲沒，湘浦綠池平。聞有東山去，蕭蕭班馬鳴。河洲搴宿莽，日夕淚沾纓。因之唁公子，慷慨此歌行。
秋日送別 朱晦
荒郊古陌時時斷，野水浮雲處處秋。唯有河邊衰柳樹，蟬聲相送到揚州。
送人歸山 石召
相逢唯道在，誰不共知貧。歸路分殘雨，停舟別故人。霜明松嶺曉，花暗竹房春。亦有棲閑意，何年可寄身。
早行遇雪 石召
荒郊昨夜雪，羸馬又須行。四顧無人跡，雞鳴第一聲。
送安養閻主簿還竹寺 林珝
分手怨河梁，南征曆漢陽。江山追宋玉，雲雨夢襄王。醉裏宜城近，歌中郢路長。更尋棲枳處，猶是念仇香。
晚投南村 衛葉
客行逢日暮，原野散秋暉。南陌人初斷，西林鳥盡歸。暗蓬沙上轉，寒葉月中飛。村落無多在，聲聲近擣衣。